
A filmek és sorozatok szerepe az idegen nyelvek osztálytermen kívüli tanulásában

A dolgozat témája a nyelvtanulás, amely érdekes és változatos terület sokoldalú eszköztárral, így lehetőséget biztosít a nyelvtanulóknak arra, hogy a számukra leginkább megfelelő módszereket alkalmazva sajátíthassanak el egy nyelvet, illetve fejleszthessék már meglévő tudásukat. A dolgozatomban az osztálytermen kívüli nyelvtanulási lehetőségek közül azt vizsgáltam, milyen hatással van a filmek és sorozatok idegen nyelven történő nézése a nyelvtanulásra. Előzetes feltevésem szerint ennek a módszernek az alkalmazása bizonyos körülmények között kedvezően hat a szókincs, a hallás utáni értés és a kommunikáció fejlődésére.
A dolgozat első részében a szakirodalom állításait vetettem össze négy téma szerint csoportosítva. Először azokra a körülményekre összpontosítottam, amelyek lehetővé teszik, hogy hasznos nyelvtanulási módszerként lehessen alkalmazni. Ez után azt tanulmányoztam, hogy a különböző műfajok milyen befolyással lehetnek a sikerre. Ezt követően a feliratok szerepét elemeztem. Itt a feliratok használatának, illetve elhagyásának esetleges hatásai mellett a nyelvválasztás kérdésének fontossága is megjelenik. Végül a módszer alkalmazásával nyerhető előnyöket írtam le, melyek az előzetes várakozásaimmal megegyezően a szókincs, a hallás utáni értés és a kommunikáció fejlődése.
A tudományos munkák mellett saját készítésű kérdőívem és interjúk által gyűjtött adatok segítségével térképeztem fel ezt a témát. A kérdőívre adott válaszok alapján egy általános képet sikerült alkotnom a témával kapcsolatban, míg az interjúk betekintést engedtek három nyelvtanuló egyéni szokásaiba és motivációiba. Az így kapott adatokat összevetettem a tudományos munkák eredményeivel is.
Összességében megerősítést nyert, hogy az idegen nyelven történő film-, illetve sorozatnézés hasznos nyelvtanulási eszközként is alkalmazható.



